b"\n_START_ARTICLE_\n...Baby One More Time (pesem)\n_START_SECTION_\nOzadje\n_START_PARAGRAPH_\nPotem, ko je podpisala pogodbo z zalo\xc5\xbebo Jive Records, je Britney Spears za\xc4\x8dela delati s \xc5\xa1tevilnimi producenti. Leta 1998 je odletela na \xc5\xa0vedsko, kjer je sodelovala s producenti, kot so Max Martin, Rami, Denniz Pop in drugi. Max Martin je njej in njenemu mened\xc5\xbeerju pokazal pesem, ki so jo v originalu spisali za ameri\xc5\xa1ko R&B glasbeno skupino TLC; kakorkoli \xc5\xbee, ko so jim pesem poslali, so jo \xc4\x8dlani te skupine takoj zavrnili. Britney Spears je kasneje trdila, da je bila ob poslu\xc5\xa1anju pesmi zelo vznemerjena, saj je vedela, da bo pesem postala velika uspe\xc5\xa1nica.\xc2\xa0\xc2\xbbMi iz zalo\xc5\xbebe Jive smo si rekli: 'To je prekleto dobro,'\xc2\xab\xc2\xa0je razkril takratni uslu\xc5\xbebenec zalo\xc5\xbebe, Steven Lunt; kakorkoli \xc5\xbee, ostali producenti pesmi so bili zaskrbljeni zaradi kitice\xc2\xa0\xc2\xbbUdari me\xc2\xab\xc2\xa0(\xc2\xbbHit Me\xc2\xab), saj naj bi promovirala nasilje med partnerji, zaradi \xc4\x8desar so pesem preimenovali v\xc2\xa0\xc2\xbb...Baby One More Time\xc2\xab. Britney Spears je dejala, da vrstica\xc2\xa0\xc2\xbbne pomeni, da me udari fizi\xc4\x8dno. [...] Pravzaprav pomeni, da mi po\xc5\xa1lji znak. Mislim, da je nekoliko sme\xc5\xa1no, da so ljudje to vzeli tako dobesedno.\xc2\xab_NEWLINE_Britney Spears je pesem posnela marca 1998 v studijih Cheiron Studios v Stockholmu, \xc5\xa0vedska. Pevka je razkrila, da ji\xc2\xa0\xc2\xbbprvi dan v snemalnem studiju [pri snemanju pesmi] sploh ni \xc5\xa1lo dobro, saj sem bila tako \xc5\xbeiv\xc4\x8dna. Zato sem \xc5\xa1la pono\xc4\x8di ven in se malo zabavala. Naslednji dan sem bila spro\xc5\xa1\xc4\x8dena in vse skupaj sem obvladala. Pri petju pesmi '\xe2\x80\xa6 Baby One More Time' mora\xc5\xa1 biti spro\xc5\xa1\xc4\x8den.\xc2\xab Pesem so producirali Denniz Pop, Max Martin in Rami, v studijih Cheiron Studios pa so posneli tudi Martinov remix. Thomas Lindberg je igral kitaro, Johan Carlberg pa bas kitaro. Spremljevalne vokale so peli Britney Spears, Max Martin in Nana Hedin. Britney Spears je posnela tudi pesem, imenovano\xc2\xa0\xc2\xbbAutumn Goodbye\xc2\xab, ki jo je napisal in produciral Eric Foster White, iz\xc5\xa1la pa je kot B-stran singla\xc2\xa0\xc2\xbb...Baby One More Time.\xc2\xab\xc2\xa0Pesem so posneli leta 1997 v studijih 4MW East Studios v New Jerseyju.\n_START_SECTION_\nSestava\n_START_PARAGRAPH_\nPesem\xc2\xa0\xc2\xbb...Baby One More Time\xc2\xab\xc2\xa0je teen pop in dance-pop pesem, ki traja tri minute in trideset sekund. Pesem je napisana v e-molu, vokali Britney Spears pa segajo od F\xe2\x82\x83 do C\xe2\x82\x85. Za\xc4\x8dne se s tremi notami, zaigranimi na klavirju, zaradi \xc4\x8desar so pesem ve\xc4\x8dkrat primerjali s pesmimi\xc2\xa0\xc2\xbbWe Will Rock You\xc2\xab\xc2\xa0(1977),\xc2\xa0\xc2\xbbStart Me Up\xc2\xab\xc2\xa0(1981) in tematsko pesmijo filma \xc5\xbdrelo (1975), saj naj bi vse\xc2\xa0\xc2\xbbpritegnile pozornost v natanko eni sekundi.\xc2\xab Kot je bilo navedeno v \xc4\x8dlanku revije Blender je pesem sestavljena iz\xc2\xa0\xc2\xbbkitarskih kitic in elektrokaridografskih basov.\xc2\xab Besedilo pesmi govori o ljubezni. Britney Spears sama je dejala, da je to\xc2\xa0\xc2\xbb[pesem], s katero se lahko pove\xc5\xbee vsako dekle. Ob\xc5\xbealuje. \xc5\xbdeli ga nazaj.\xc2\xab Pesem je prepoznaven tudi po svoji uvodni kitici,\xc2\xa0\xc2\xbbOh baby baby\xc2\xab, ki jo je Britney Spears uporabila tudi pri singlih\xc2\xa0\xc2\xbbOops!... I Did It Again\xc2\xab\xc2\xa0(2000) in\xc2\xa0\xc2\xbbIf U Seek Amy\xc2\xab\xc2\xa0(2008), ki ju je, tako kot pesem\xc2\xa0\xc2\xbb...Baby One More Time\xc2\xab, napisal Max Martin. Pesem je v Zdru\xc5\xbeenih dr\xc5\xbeavah Amerike ob izzidu obveljala za kontroverzno zaradi kitice\xc2\xa0\xc2\xbb\xc5\xa0e enkrat me udari, dragi\xc2\xab\xc2\xa0(\xc2\xbbHit me baby one more time\xc2\xab), saj naj bi namigovala na nasilje med partnerjema.\n_START_SECTION_\nSprejem kritikov\n_START_PARAGRAPH_\nPesmi\xc2\xa0\xc2\xbb... Baby One More Time\xc2\xab\xc2\xa0so kritiki podeljevali ve\xc4\x8dinoma pozitivne ocene. Amanda Murray iz spletne strani Sputnikmusic jo je ozna\xc4\x8dila za\xc2\xa0\xc2\xbbnedvomno najvi\xc5\xa1ja to\xc4\x8dka tega albuma. Je dobro sestavljena, natan\xc4\x8dno urejena in mejam v glasu Britney Spears navkljub se lahko vpi\xc5\xa1e v pop zgodovino.\xc2\xab\xc2\xa0Dejala je tudi, da je bila pesem vrhunec pop glasbene zvrsti in dodala:\xc2\xa0\xc2\xbbNe dvomim, da se bo mnogo ljudi pesmi '...Baby One More Time' spominjalo kot eno izmed temeljev pop glasbe nasploh in je kandidatka za najbolj\xc5\xa1i glasbeni prototip v preporodu popa v devetdesetih.\xc2\xab Beth Johnson iz revije Entertainment Weekly je pesem ozna\xc4\x8dila za\xc2\xa0\xc2\xbbsladko pop pesem s funkovskim pridihom\xc2\xab. Stephen Thomas Erlewine iz spletne strani Allmusic je pesem opisal kot\xc2\xa0\xc2\xbbgenijalno,\xc2\xab medtem ko jo je Barry Walters iz revije Rolling Stone primerjal z za\xc4\x8detnimi uspe\xc5\xa1nicami Samanthe Fox, saj naj bi\xc2\xa0\xc2\xbbefektivno [spremenila] biv\xc5\xa1o deklico iz serije Klub Miki Mi\xc5\xa1ke, ki se je rodila v majhnem mestecu Louisiana in odrasla v lepoti\xc4\x8dko.\xc2\xab Brian Raftery iz revije Blender je pesem ozna\xc4\x8dil za\xc2\xa0\xc2\xbbpopolnoma dobro, saj se dr\xc5\xbei pop glasbene zvrsti. [...] Do danes je bil teen-pop fantovski klub, vendar medtem ko so \xc5\xa1e vedno fantje mrmrali o zatreskanosti, je Spearsova \xc5\xbee na\xc4\x8drtovala zabavo v pi\xc5\xbeamah\xc2\xab. V oceni iz \xc4\x8dasopisa NME je bila pesem opisana kot\xc2\xa0\xc2\xbbenkratna\xc2\xab, saj\xc2\xa0\xc2\xbbso simfonije najstni\xc5\xa1kih \xc4\x8dasov bolj jasne od vsega, kar je kdaj napisal Brian Wilson - resni\xc4\x8dno velika pop pesem, ki prekosi vse do zdaj\xc5\xa1nje \xc4\x8duda\xc5\xa1ke grozote z Lolitami zaradi odklona njenih gore\xc4\x8dih obo\xc5\xbeevalcev.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbBaby One More Time\xc2\xab\xc2\xa0so 23. oktobra 1998 uradno poslali raznim ameri\xc5\xa1kim radijskim postajam. 21. novembra 1998 je pesem prvi\xc4\x8d pristala na glasbeni lestvici Billboard Hot 100, in sicer na sedemnajstem mestu, vrh te lestvice pa je zasedel \xc5\xa1ele \xc4\x8dez dva meseca in pol, ko je premagal singl\xc2\xa0\xc2\xbbHave You Ever?\xc2\xab\xc2\xa0R&B pevke Brandy. Hkrati je pristal tudi na vrhu kanadske glasbene lestvice, imenovane Canadian Singles Chart. Pesem je zasedla tudi prvo mesto na lestvici Hot 100 Singles Sales in tam ostala \xc5\xa1tiri tedne. Zaradi tega je singl dokaj kmalu prejel platinasto certifikacijo s strani organizacije Recording Industry Association of America. \xc4\x8ceprav tam ni bila tako uspe\xc5\xa1na, se je pesem\xc2\xa0\xc2\xbb...Baby One More Time\xc2\xab\xc2\xa0uvrstila med prvih deset pesmi tudi na lestvici Hot 100 Airplay, kjer se je uvrstila na osmo mesto. Singl je postal tudi velika radijska uspe\xc5\xa1nica na lestvici Top 40 Radio ter zasedel eno izmed prvih desetih mest na lestvicah Top 40 Tracks in Rhythmic Top 40, pa tudi prvo mesto na lestvici Mainstream Top 40, kjer je ostal \xc5\xa1e pet tednov. Pesem\xc2\xa0\xc2\xbb...Baby One More Time\xc2\xab\xc2\xa0je dvaintrideset tednov pre\xc5\xbeivela na vrhu lestvice Billboard Hot 100 in nazadnje pristala na petem mestu Billboardovega seznama najuspe\xc5\xa1nej\xc5\xa1ih singlov tistega leta._NEWLINE_Pesem je zasedla prvo mesto na vseh lestvicah v Evropi, na katere se je uvrstila. Deset zaporednh tednov je ostala na vrhu lestvice Eurochart Hot 100 Singles. Poleg tega je pesem\xc2\xa0\xc2\xbb...Baby One More Time\xc2\xab\xc2\xa0dva zaporedna tedna pre\xc5\xbeivela na vrhu francoske glasbene lestvice in potem, ko je v dr\xc5\xbeavi prodala 500.000 kopij izvodov, prejela tudi platinasto certifikacijo s strani organizacije Syndicat National de l'\xc3\x89dition Phonographique. Singl je \xc5\xa1est zaporednih tednov ostal tudi na prvem mestu nem\xc5\xa1ke glasbene lestvice in potem, ko je v dr\xc5\xbeavi prodal 750.000 kopij, prejel trikratno zlato certifikacijo s strani organizacije International Federation of the Phonographic Industry. V Zdru\xc5\xbeenem kraljestvu je pesem\xc2\xa0\xc2\xbb\xe2\x80\xa6Baby One More Time\xc2\xab\xc2\xa0po podatkih zalo\xc5\xbebe Britney Spears, Jive Records, v roku treh dni prodala ve\xc4\x8d kot 250.000 kopij izvodov. Britney Spears je, ko je singl\xc2\xa0\xc2\xbb...Baby One More Time\xc2\xab\xc2\xa0prodal 460.000 kopij izvodov, v Veliki Britaniji podrla rekord za najbolj\xc5\xa1o prodajo singla \xc5\xbeenske ustvarjalke v prvem tednu od izzida. Singl je kasneje prodal 1,5 milijona kopij izvodov ter postal najbolje prodajani singl v Veliki Britaniji tistega leta in petindvajseti najbolje prodajani singl v Veliki Britaniji vseh \xc4\x8dasov. Nazadnje je 26. marca 1999 s strani organizacije British Phonographic Industry prejel dvakratno platinasto certifikacijo. Poleg tega se je Britney Spears pridru\xc5\xbeila izbrani skupini sedmih \xc5\xbeenskih glasbenic, ki so v Veliki Britaniji izdale vsaj en singl, ki je tam prodal milijon kopij izvodov, med katere so vklju\xc4\x8dene tudi Kylie Minogue, Whitney Houston, Cher, C\xc3\xa9line Dion in druge._NEWLINE_Pesem\xc2\xa0\xc2\xbb...Baby One More Time\xc2\xab\xc2\xa0je takoj po izzidu pristala na dvajsetem mestu avstralske glasbene lestvice in \xc5\xa1ele \xc4\x8dez mesec dni zasedla prvo mesto, kjer pa je nato ostala devet zaporednih tednov. Pesem je nazadnje postala drugi najbolje prodajani singl v Avstraliji tistega leta, takoj za pesmijo\xc2\xa0\xc2\xbbMambo#5\xc2\xab\xc2\xa0Louja Bege, in prejela trikratno platinasto certifikacijo s strani organizacije Australian Recording Industry Association za ve\xc4\x8d kot 210.000 prodanih kopij izvodov. V Novi Zelandiji je singl \xc5\xa1tiri zaporedne tedne pre\xc5\xbeivel na vrhu njihove glasbene lestvice in potem, ko je prodal 15.000 kopij izvodov, s strani organizacije Recording Industry Association of New Zealand prejel platinasto certifikacijo.\n_START_SECTION_\nRazvoj\n_START_PARAGRAPH_\nVideospot za pesem so posneli 6., 7. in 8. avgusta 1998 v Los Angelesu, Kalifornija, re\xc5\xbeiral pa ga je Nigel Dick. Potem, ko so ga izbrali za snemanje, so ga njegovi kolegi zelo kritizirali zaradi njegove \xc5\xbeelje po tem, da bi sodeloval z Britney Spears. Nato se je odzval z besedami:\xc2\xa0\xc2\xbbTo je enkratna pesem. O Britney ne vem ni\xc4\x8desar. Nikoli nisem gledal serije The Mickey Mouse Club. Zdi se mi kot priden otrok in zelo navdu\xc5\xa1ena nad svojim delom, vendar preprosto obo\xc5\xbeujem pesem. To je samo enkratna pesem.\xc2\xab Videospot so na za\xc4\x8detku snemali visokokontrastno in \xc5\xa1ele kasneje za\xc4\x8deli snemati na na\xc4\x8din, uporabljen v izdani verziji. Nameravali so namre\xc4\x8d posneti videospot, podoben risanki, s \xc4\x8dimer so \xc5\xbeeleli privla\xc4\x8diti ob\xc4\x8dinstvo, sestavljeno iz mlaj\xc5\xa1ih otrok. Britney Spears pa s tem ni bila zadovoljna in je \xc5\xbeelela, da bi videospot prikazoval \xc5\xbeivljenje njenega ob\xc4\x8dinstva, zaradi \xc4\x8desar so videospot posneli v \xc5\xa1oli. Britney Spears je ob predlogu \xc5\xa1e razlo\xc5\xbeila, da si \xc5\xbeeli, da bi videospot vseboval veliko plesnih prizorov. Prej\xc5\xa1nje ideje so zamenjali z njenim predlogom. Originalna ideja Nigela Dicka glede obla\xc4\x8dil so bile kavbojke in majica, vendar se je med pomerjanjem Britney Spears odlo\xc4\x8dila, da bo garderobo zamenjala z garderobo s \xc5\xa1olsko uniformo. Nigel Dick je nato povedal:\xc2\xa0\xc2\xbbVsak del garderobe iz videospota je izdelalo podjetje Kmart in takrat so mi povedali, da noben kos ni dra\xc5\xbeji od 17 $. Takrat je bilo to res. To je najbr\xc5\xbe del videospotove o\xc4\x8darljivosti.\xc2\xab Majico, ki jo je Britney Spears nosila v videospotu, so oblikovali posebej zanjo po njenem predlogu, sama pa je kasneje povedala:\xc2\xa0\xc2\xbbObleke so izgledale nekoliko piflarske, zato sem jim dejala: 'Malce skraj\xc5\xa1ajmo tole srajico in bodimo lu\xc5\xa1tni.'\xc2\xab O izku\xc5\xa1nji ob snemanju svojega prvega videospota je Britney Spears kasneje dejala:\xc2\xa0\xc2\xbbBila je \xc4\x8dudovita izku\xc5\xa1nja. Vsi tisti ljudje, ki delajo zate. Imela sem svoj napovednik. Bila je resni\xc4\x8dno enkratna izku\xc5\xa1nja.\xc2\xab Videospot so snemali na srednji \xc5\xa1oli Venice, kjer so snemali tudi film Brilijantina.\n_START_SECTION_\nZgodba\n_START_PARAGRAPH_\nVideospot se pri\xc4\x8dne z Britney Spears, ki se dolgo\xc4\x8dasi med poukom na neki katoli\xc5\xa1ki \xc5\xa1oli. Njena asistentka Felicia Culotta je zaigrala njeno u\xc4\x8diteljico. Ko zazvoni, se Britney Spears po\xc5\xbeene na hodnik in za\xc4\x8dne plesati. Nato se pojavi zunaj, oble\xc4\x8dena v \xc5\xa1portna obla\xc4\x8dila. Preden se vrnejo nazaj v \xc5\xa1olo, s \xc5\xa1e nekaj drugimi u\xc4\x8denci izvaja razli\xc4\x8dne gimnasti\xc4\x8dne gibe. Potem se pojavi na tribuni, s katere opazuje ko\xc5\xa1arka\xc5\xa1ko tekmo. Njena simpatija, ki jo je zaigral njen bratranec Chad, sedi blizu nje. Po tem kratkem prizoru Britney Spears izvede \xc5\xa1e zadnjo plesno to\xc4\x8dko, videospot pa se kon\xc4\x8da kmalu za tem in nazadnje se razkrije, da si je protagonistka vse skupaj samo zami\xc5\xa1ljala. Preko DVD-ja Greatest Hits: My Prerogative so izdali \xc5\xa1e dve alternativni verziji videospota.\n_START_SECTION_\nSprejem\n_START_PARAGRAPH_\nVideospot za pesem\xc2\xa0\xc2\xbb\xe2\x80\xa6Baby One More Time\xc2\xab\xc2\xa0je Britney Spears hitro spremenil v superzvezdnico. \xc5\xa0olska obleka naj bi bila njen ikoni\xc4\x8dni izgled in je na voljo za ogled v Hard Rock Hotel and Casino-ju v Las Vegasu, Nevada. Med star\xc5\xa1evskimi zdru\xc5\xbeenji so mnogi prizori iz videospota, ki so prikazovali najstni\xc5\xa1ko \xc5\xbeivljenje, naletelo na veliko neodobravanja. Britney Spears so kritizirali tudi zaradi njenih besed:\xc2\xa0\xc2\xbbRazkazovanje mojega trebu\xc5\xa1\xc4\x8dka? Sem z juga; tam si neumen, \xc4\x8de na plesnih vajah ne nosi\xc5\xa1 odrezane majice, saj bo\xc5\xa1 \xc4\x8disto prepoten.\xc2\xab Leta 1999 si je z videospotom za pesem\xc2\xa0\xc2\xbb...Baby One More Time\xc2\xab\xc2\xa0prislu\xc5\xbeila tri nominacije za nagrado MTV Video Music Award, in sicer v kategorijah za\xc2\xa0\xc2\xbbnajbolj\xc5\xa1i pop videospot\xc2\xab, za\xc2\xa0\xc2\xbbnajbolj\xc5\xa1o koreografijo\xc2\xab\xc2\xa0in za\xc2\xa0\xc2\xbbnajbolj\xc5\xa1i \xc5\xbeenski videospot\xc2\xab. Na seznamu najbolj\xc5\xa1ih videospotov vseh \xc4\x8dasov, ki ga je leta 2001 sestavil kanal VH1, je videospot dosegel devetdeseto mesto. Bil je tudi prvi izmed njenih \xc5\xa1tirinajstih videospotov, ki so se predvajali v zadnji epizodi oddaje TRL na MTV-ju. V zadnji epizodi, triurni specijalki, ki je iz\xc5\xa1la 16. novembra 2008, je bil videospot za pesem\xc2\xa0\xc2\xbb\xe2\x80\xa6Baby One More Time\xc2\xab\xc2\xa0prvi na seznamu njihovih najbolj ikoni\xc4\x8dnih videospotov vseh \xc4\x8dasov, hkrati pa je bil tudi zadnji videospot, predvajan v seriji. Na latinski verziji MTV-ja, MTV Latin America, je videospot pristal na sedmem mestu seznama\xc2\xa0\xc2\xbbnajbolj MTV-jevski videospoti\xc2\xab\xc2\xa0in na tretjem mestu seznama\xc2\xa0\xc2\xbb100 najbolj\xc5\xa1ih pop videospotov\xc2\xab, samo za videospotom za Madonnino pesem\xc2\xa0\xc2\xbbLike a Virgin\xc2\xab\xc2\xa0in za videospotom za pesem\xc2\xa0\xc2\xbbBillie Jean\xc2\xab\xc2\xa0Michaela Jacksona. Wesley Yang je v svojem eseju,\xc2\xa0\xc2\xbbZnotraj \xc5\xa1katle\xc2\xab\xc2\xa0(\xc2\xbbInside the Box\xc2\xab) na n+1 videospot primerjal z videospotom pesmi\xc2\xa0\xc2\xbbGirlschool\xc2\xab\xc2\xa0Britny Fox, saj sta oba vklju\xc4\x8devala\xc2\xa0\xc2\xbbu\xc4\x8dilnico, polno katoli\xc5\xa1kih \xc5\xa1olark, ki nameravajo kljubovati svoji strogi u\xc4\x8diteljici. [...] Vendar je bil to najprivla\xc4\x8dnej\xc5\xa1i videospot metal glasbene skupine z grozljivo frizuro, ki izkori\xc5\xa1\xc4\x8da \xc5\xbeenske. Britney Spears je bila nekaj drugega - to\xc4\x8dka ina\xc4\x8dic v kulturi.\xc2\xab Videospot je naveden v videospotu za singl\xc2\xa0\xc2\xbbIf U Seek Amy\xc2\xab\xc2\xa0iz leta 2009. Britney Spears, ki se sama iz hi\xc5\xa1e prika\xc5\xbee oble\xc4\x8dena kot gospodinja, namre\xc4\x8d sledi tudi njena izmi\xc5\xa1ljena h\xc4\x8derka, oble\xc4\x8dena podobno, kot je bila ona v videospotu za pesem\xc2\xa0\xc2\xbb...Baby One More Time\xc2\xab\xc2\xa0z ro\xc5\xbenatimi sponkami v svojih laseh.\n_START_SECTION_\nNastopi v \xc5\xbeivo\n_START_PARAGRAPH_\nBritney Spears je s pesmijo\xc2\xa0\xc2\xbb...Baby One More Time\xc2\xab\xc2\xa0nastopila ob mnogih prilo\xc5\xbenostih. Leta 1999 jo je izvedla na podelitvi nagrad MTV Video Music Awards, na podelitvi nagrad MTV Europe Music Awards (kjer je nastopila tudi s pesmijo\xc2\xa0\xc2\xbb(You Drive Me) Crazy\xc2\xab) in na podelitvi nagrad Billboard Music Awards. Pesem je skupaj s pesmijo\xc2\xa0\xc2\xbbFrom the Bottom of My Broken Heart\xc2\xab\xc2\xa0izvedla tudi na 42. podelitvi grammyjev. Na za\xc4\x8detku nastopa je nosila puli in dolgo tilasto krilo, medtem ko so jo njeni spremljevalni plesalci obkro\xc5\xbeili z velikanskimi pahlja\xc4\x8dami. Potem, ko je zapela kraj\xc5\xa1o verzijo pesmi, si je vzela nekaj trenutkov za to, da se je preoblekla v prilegajo\xc4\x8do se rde\xc4\x8do obleko s stranskimi izrezi in takoj zatem stekla na oder izvajati pesem\xc2\xa0\xc2\xbb...Baby One More Time\xc2\xab. Kasneje, leta 2003, je nastopila z remixom pesmi, izdanem preko koncertne specijalke Britney Spears: In the Zone, ki se je premierno predvajala na ABC-ju 17. novembra 2003. S pesmijo\xc2\xa0\xc2\xbb...Baby One More Time\xc2\xab\xc2\xa0je 4. septembra 2003 Britney Spears nastopila tudi na prireditvi NFL Kickoff Live 2003 v nakupovalnem centru National, kjer so je izvedla v kombinaciji s singlom\xc2\xa0\xc2\xbbI'm a Slave 4 U\xc2\xab\xc2\xa0(2001), nastop pa je vklju\xc4\x8deval tudi pirotehniko. Na nastopu je bila oble\xc4\x8dena v \xc4\x8drne nogometne hla\xc4\x8de, belo-\xc4\x8drn top in Reebokove \xc5\xa1kornje. Njeno obleko so kasneje podarili dobrodelni organizaciji Britney Spears Foundation._NEWLINE_S pesmijo\xc2\xa0\xc2\xbb...Baby One More Time\xc2\xab\xc2\xa0je Britney Spears od njenega izzida nastopila tudi na vsaki turneji. Na turneji ...Baby One More Time Tour je pesem izvedla oble\xc4\x8dena v ro\xc5\xbenato majico, ro\xc5\xbenato minikrilo in \xc4\x8drne dokolenke. Leta 2000 je med turnejo Oops!... I Did It Again World Tour je s pesmijo nastopila po plesnem uvodu v katerem so plesalci pokazali vsak svoje gibe, nato pa so se na ekranih pokazala njihova imena. Britney Spears je na oder pri\xc5\xa1la oble\xc4\x8dena v konzervativno \xc5\xa1olsko uniformo in za\xc4\x8dela peti pesem. Na pribli\xc5\xbeno polovici pesmi so se ji pridru\xc5\xbeili \xc5\xa1e spremljevalni plesalci, prav tako oble\xc4\x8deni v \xc5\xa1olske uniforme. Pesem\xc2\xa0\xc2\xbb...Baby One More Time\xc2\xab\xc2\xa0je bila vklju\xc4\x8dena tudi v turnejo Dream Within a Dream Tour iz leta 2001. Nastop se je pri\xc4\x8del z gromozansko projekcijo holograma Britney Spears na vodnem ekranu. Projekcija se je po\xc4\x8dasi manj\xc5\xa1ala, dokler ni izginila, ko je na oder pri\xc5\xa1la Britney Spears, oble\xc4\x8dena v plasti\xc4\x8dni kavbojski klobuk, modre kratke hla\xc4\x8de in ujemajo\xc4\x8d top. Pri\xc4\x8dela je nastopati z verzijo balade pesmi\xc2\xa0\xc2\xbb...Baby One More Time\xc2\xab\xc2\xa0ter se po\xc4\x8dasi pomikala proti koncu odra. Medtem ko je \xc5\xa1e naprej pela pesem, so, ko je dosegla konec odra, prikazali veliko pirotehni\xc4\x8dnih u\xc4\x8dinkov, pesem pa je dobila ve\xc4\x8d techno ritmov._NEWLINE_Na turneji The Onyx Hotel Tour je s pesmijo\xc2\xa0\xc2\xbb...Baby One More Time\xc2\xab\xc2\xa0nastopila potem, ko so prikazali posnetek\xc2\xa0\xc2\xbbShowdown\xc2\xab, video uvod, ki je vklju\xc4\x8deval Britney Spears in njene prijatelje v klubu. Medtem ko je zapu\xc5\xa1\xc4\x8dala klub, je opazila \xc5\xbeensko, oble\xc4\x8dena v slogu tridesetih. Sledila ji je in \xc5\xbeenska jo je vpra\xc5\xa1ala, \xc4\x8de bi \xc5\xbeelela oditi v klub\xc2\xa0\xc2\xbbMystic Lounge\xc2\xab. Nato se je na odru pojavila Britney Spears, oble\xc4\x8dena v steznik in nastopila s pesmimi\xc2\xa0\xc2\xbb\xe2\x80\xa6Baby One More Time\xc2\xab,\xc2\xa0\xc2\xbbOops!...I Did It Again\xc2\xab\xc2\xa0in\xc2\xa0\xc2\xbb(You Drive Me) Crazy\xc2\xab. Vse tri pesmi so preuredili tako, da so vklju\xc4\x8devale elemente jazza in bluesa. S pesmijo\xc2\xa0\xc2\xbb...Baby One More Time\xc2\xab\xc2\xa0je nastopila tudi v Hi\xc5\xa1i bluesa, kjer je nastopala v sklopu promocijske turneje The M+M's Tour. Nastop se je pri\xc4\x8del z Britney Spears, oble\xc4\x8deno v bele \xc5\xa1kornje, belo minikrilo in ble\xc5\xa1\xc4\x8de\xc4\x8de ro\xc5\xbenat zgornji del bikinik. Na turneji The Circus Starring Britney Spears je pesem izvedla z elektronskim cirku\xc5\xa1kim aktom. To je bila zadnja pesem, s katero je nastopila na turneji, sledila pa je pesmi\xc2\xa0\xc2\xbbToxic\xc2\xab. Na turneji je Britney Spears skupaj s spremljevalnimi plesalci remix te pesmi.\n_START_SECTION_\nVerzije drugih izvajalcev\n_START_PARAGRAPH_\nPesem\xc2\xa0\xc2\xbb...Baby One More Time\xc2\xab\xc2\xa0je ob razli\xc4\x8dnih prilo\xc5\xbenostih izvedlo \xc5\xa1e mnogo drugih glasbenikov. Eno izmed prvih verzij pesmi je posnela \xc5\xa1kotska glasbena skupina Travis, ki jo je izvedla tudi na enem izmed svojih koncertov v sklopu turneje The Bay Tavern v Severnem Yorkshireu, Anglija. Pesem so leta 1999 vklju\xc4\x8dili v samostojno izdajo njihovega singla\xc2\xa0\xc2\xbbTurn\xc2\xab. Glavni pevec skupine, Francis Healey, je dejal:\xc2\xa0\xc2\xbbNa za\xc4\x8detku smo to naredili za zabavo. [...] Ko pa smo jo zaigralo, je ironija u\xc5\xa1la smehu. To je bila zelo tehni\xc4\x8dno izpopolnjena pesem. Ima neko \xc4\x8darobnost.\xc2\xab Revija The Guardian je napisala, da je ta verzija pokazala novo in\xc2\xa0\xc2\xbbtemnej\xc5\xa1o\xc2\xab\xc2\xa0plat glasbene skupine, saj naj bi\xc2\xa0\xc2\xbbvsebina zvenela nekoliko \xc5\xbealujo\xc4\x8de, vendar je neverjetno, kako izpopolnjeno je zvenela vrstica 'Ta osamljenost me ubija / \xc5\xa0e enkrat me udari, dragi' ('This loneliness is killing me / Hit me, baby, one more time').\xc2\xab Spletna stran PopWreckoning.com je pesem ozna\xc4\x8dila za\xc2\xa0\xc2\xbbpo vsej verjetnosti najbolje narejeno verzijo Britneyjine garancije za ve\xc4\x8dno slavo.\xc2\xab Britney Spears je to verzijo pesmi sli\xc5\xa1ala med nakupovanjem v nakupovalnem centru in je o tem dejala:\xc2\xa0\xc2\xbbBilo je \xc4\x8dudno. V\xc5\xa1e\xc4\x8d mi je, menila sem, da je kul. Posneli so druga\xc4\x8den ton, kot mi.\xc2\xab_NEWLINE_Leta 2005 je glasbena skupina The Dresden Dolls s pesmijo nastopila med njihovim poletnimi koncerti, ko je nastopala kot spremljevalna glasbena skupina na turneji skupini Panic! at the Disco. 18. julija 2006 se je glavni pevec skupine, Brendon Urie, pridru\xc5\xbeil glasbeni  skupini in pesem izvedel v Pittsburghu, Pennsylvania. Spletna stran PopWreckoning.com je napisala, da je bila ta verzija pesmi\xc2\xa0\xc2\xbb\xc4\x8duda\xc5\xa1ka me\xc5\xa1anica umazanega in popa. Bila je ob\xc4\x8dutno temnej\xc5\xa1a in pravzaprav mu\xc4\x8dna v primerjavi z Britneyjinim brezupom \xc5\xa1olskega dekleta.\xc2\xab 29. novembra 2008, istega dne, kot je Britney Spears izvedla pesem\xc2\xa0\xc2\xbbWomanizer\xc2\xab\xc2\xa0v seriji The X Factor, so tekmovalci v tej seriji, \xc4\x8dlani glasbene skupine JLS, nastopili s svojo verzijo pesmi, ki pa se je sodniku v seriji, Simonu Cowellu zdela\xc2\xa0\xc2\xbbbutasta\xc2\xab. 13. julija 2009 je Tori Amos pesem v \xc5\xbeivo izvedla na svoji turneji Sinful Attraction Tour v teatru Paramount v Oaklandu, Kalifornija. 15. oktobra 2009 je Kris Allen pesem prvi\xc4\x8d zapel na koncertu v srednji \xc5\xa1oli Seton v Cincinnatiju, Ohio. Njegova verzija pesmi je s strani kritikov prejela v glavnem pozitivne ocene._NEWLINE_\xc5\xa0vedska humoristi\xc4\x8dna heavy metal glasbena skupina Black Ingvars je svojo verzijo pesmi posnela za svoj album Kids Superhits (2000). Istega leta je death metal glasbena skupina Ten Masked Men svojo verzijo pesmi vklju\xc4\x8dila na svoj album Return of the Ten Masked Men. Verzija Ahmeta in Dweezil Zappa je bila vklju\xc4\x8dena na soundtrack filma Ready to Rumble. Leta 2003 je pesem posnela tudi ameri\xc5\xa1ka pop punk glasbena skupina Bowling for Soup; njihova razli\xc4\x8dica pesmi je kasneje tistega leta iz\xc5\xa1la na soundtracku filma Od\xc5\xa1tekani petek. O svoji verziji te pesmi so napisali, da je\xc2\xa0\xc2\xbbres, res tema\xc4\x8dna in res rockovska [...] Ni ena izmed tistih dekli\xc5\xa1ko pop stvari, ki jih posnamemo po navadi.\xc2\xab Leta 2005 je power pop glasbena skupina Fountains of Wayne je svojo razli\xc4\x8dico pesmi izdala preko svoje kompilacije Out-of-State Plates. Robert Christgau iz revije The Village Voice je njihovo pesem opisal kot\xc2\xa0\xc2\xbbljubko pesem, ki spominja na prej\xc5\xa1nja dela glasbene skupine [Fountains of Wayne]\xc2\xab. Japonska pop pevka Shiori Takei je svojo verzijo pesmi posnela za svoj album The Note of My Nineteen Years (2005). Leta 2006 je glasbena skupina Trombo Combo svojo razli\xc4\x8dico pesmi izdala preko svojega albuma Trombo Combo: Swedish Sound Deluxe._NEWLINE_Glasbena zalo\xc5\xbeba Almighty Records je izdala tudi razli\xc4\x8dico pesmi\xc2\xa0\xc2\xbb...Baby One More Time\xc2\xab, ki jo je posnela Jayne Montgomery. Leta 2009 sta preko kompilacije Punk Goes Pop 2 iz\xc5\xa1li dve pesmi Britney Spears: prvo,\xc2\xa0\xc2\xbb...Baby One More Time\xc2\xab\xc2\xa0je zapela glasbena skupina August Burns Red, drugo,\xc2\xa0\xc2\xbbToxic\xc2\xab, pa glasbena skupinaA Static Lullaby. Glasbeni duet Doll Factory je svojo verzijo te pesmi izdal preko svojega albuma Weightless. Pevec in tekstopisec Christopher Dallman je preko EP-ja Sad Britney izdal svoje razli\xc4\x8dice pesmi Britney Spears, kot so\xc2\xa0\xc2\xbb...Baby One More Time\xc2\xab,\xc2\xa0\xc2\xbbGimme More\xc2\xab,\xc2\xa0\xc2\xbbToxic\xc2\xab\xc2\xa0in\xc2\xa0\xc2\xbbRadar\xc2\xab. Svojo razli\xc4\x8dico pesmi\xc2\xa0\xc2\xbb...Baby One More Time\xc2\xab\xc2\xa0so posneli tudi glasbeniki, kot so Brainshake, Intwine, Kevorkian, P.T. Grimm and the Dead Puppies, Jenny Owen Youngs, Neil Sahgal, Annie Bethancourt in drugi.\n_START_SECTION_\nDedi\xc5\xa1\xc4\x8dina\n_START_PARAGRAPH_\nPesem\xc2\xa0\xc2\xbb\xe2\x80\xa6Baby One More Time\xc2\xab\xc2\xa0 se je ve\xc4\x8dkrat uvrstila na sezname najbolj\xc5\xa1ih pesmi; med drugim je zasedla petindvajseto mesto na lestvici\xc2\xa0\xc2\xbbnajve\xc4\x8djih pop pesmi od leta 1963\xc2\xab, seznamu, ki sta ga leta 2000 sestavila kanal MTV in revija Rolling Stone. Revija Blender je pesmi dodelila deveto mesto na seznamu\xc2\xa0\xc2\xbb500 najve\xc4\x8djih pesmi, odkar ste se rodili\xc2\xab. Pesem je kanal VH1 ozna\xc4\x8dil tudi za sedmo najbolj\xc5\xa1o pesem devetdesetih na seznamu\xc2\xa0\xc2\xbb100 najbolj\xc5\xa1ih pesmi v zadnjih petindvajsetih letih\xc2\xab, ki so ga sestavili leta 2003, pa je zasedel osemindvajseto mesto. Videospot pesmi so izglasovali za tretji najvplivnej\xc5\xa1i videospot v zgodovini pop glasbe vpra\xc5\xa1alnika, ki ga je organiziralo podjetje Jam!. Pesem\xc2\xa0\xc2\xbb...Baby One More Time\xc2\xab\xc2\xa0eden izmed najbolje prodajanih singlov vseh \xc4\x8dasov, saj je prodala ve\xc4\x8d kot devet milijonov kopij, Britney Spears pa si je z njo prislu\xc5\xbeila svojo prvo nominacijo za grammyja v kategoriji za\xc2\xa0\xc2\xbbnajbolj\xc5\xa1i \xc5\xbeenski pop vokalni nastop\xc2\xab. Singl je prejel tudi mnoge druge nagrade, kot sta Teen Choice Award v kategoriji za\xc2\xa0\xc2\xbbsingl leta\xc2\xab\xc2\xa0in MTV Europe Music Award v kategoriji za\xc2\xa0\xc2\xbbnajbolj\xc5\xa1o pesem\xc2\xab. Aprila 2005 je britanski televizijski program ITV izdal kratko serijo, naslovljeno kot Hit Me Baby One More Time, ki jo je gostil Vernon Kay. V seriji so razni glasbeniki, ki so imeli v osemdesetih eno samo uspe\xc5\xa1nico, tekmovali drug z drugim tako, da so zapeli verzije raznih takrat popularnih pesmi. Ob\xc4\x8dinstvo je z glasovanjem izbralo svoje najljub\xc5\xa1e. Ameri\xc5\xa1ko verzijo serije je leto pozneje predvajal kanal NBC, tudi to pa je vodil Vernon Kay. Verzija pesmi je uporabljena tudi v 20th Century Foxovem animiranem filmu Roboti (2005), vendar ni bila vklju\xc4\x8dena na soundtrack filma. Leta 2010 je v epizodi serije Glee, naslovljeni kot\xc2\xa0\xc2\xbbBritney/Brittany\xc2\xab, lik Rachel Berry, ki jo je upodobila Lea Michele, izvedel svojo verzijo pesmi, pri \xc4\x8demer pa so uporabili obla\xc4\x8dila, podobna tistim, ki so jih uporabili v videospotu. V epizodi je zaigrala tudi Britney Spears, kjer je prevzela vlogo neke manj pomembne u\xc4\x8diteljice."